TGPRO พุ่ง 7% นิวไฮรอบกว่า 2 เดือน ลุ้น Q3 สดใส รับไฮซีซั่น-เก็งราคาต่ำบุ๊ก
TGPRO พุ่ง 7% ราคาแตะ 0.30 บ. นิวไฮรอบกว่า 2 เดือน ลุ้นไตรมาส 3/65 ผลงานสดใสเติบโตมากที่สุดของปี รับไฮซีซั่น จับตาปี 66 ล้างขาดทุนสะสมหมด-เก็งราคาต่ำบุ๊ก
TGPRO พุ่ง 7% ราคาแตะ 0.30 บ. นิวไฮรอบกว่า 2 เดือน ลุ้นไตรมาส 3/65 ผลงานสดใสเติบโตมากที่สุดของปี รับไฮซีซั่น-เก็งราคาต่ำบุ๊ก
14 ก.ย. 2565

ผู้สื่อข่าวรายงาน วันนี้ (14 ก.ย.65) ราคาหุ้นบริษัท ไทย-เยอรมัน โปรดักส์ จำกัด (มหาชน) หรือ TGPRO ล่าสุด ณ เวลา 11:54 น. อยู่ที่ระดับ 0.30 บาท บวก 0.02 บาท หรือ 7.14% สูงสุดที่ระดับ 0.31 บาท ต่ำสุดที่ระดับ 0.28 บาท ด้วยมูลค่าซื้อขาย 16.50 ล้านบาท

ทั้งนี้ราคาหุ้น TGPRO ปรับตัวขึ้นสูงสุดในรอบกว่า 2 เดือน นับตั้งแต่ราคาหุ้นอยู่ที่ระดับ 0.30 บาท เมื่อวันที่ 29 มิ.ย.65 ขณะที่ปัจจุบันบริษัทมีมูลค่าทางบัญชีอยู่ที่ 0.46 บาท/หุ้น
โดยก่อนหน้านี้ นายรชต ลีลาประชากุล กรรมการผู้จัดการ TGPRO เปิดเผยว่า แนวโน้มการดำเนินงานไตรมาส 3/2565 น่าจะเป็นไตรมาสที่มีการเติบโตดีที่สุดของปีนี้ เนื่องจากเป็นช่วงไฮซีซั่นของธุรกิจที่ความต้องการใช้ท่ออุตสาหกรรมเพิ่มมากขึ้น ส่วนผลการดำเนินงานไตรมาส 4/2565 ยังคงมีแนวโน้มเติบโตต่อเนื่อง จากความต้องการของลูกค้าต่างประเทศเพิ่มมากขึ้น โดยคาดว่าจะมีสัดส่วนรายได้จากต่างประเทศเพิ่มขึ้นเป็น 17% จากเดิมอยู่ที่ 13%
นอกจากนั้นบริษัทวางงบปีนี้กว่า 10 ล้านบาท สำหรับลงทุนเครื่องจักรใหม่ คาดเริ่มผลิตช่วงปลายปี 2565 เพื่อรองรับคำสั่งซื้อจากต่างประเทศที่เพิ่มมากขึ้น โดยเฉพาะคำสั่งซื้อจากประเทศอเมริกา
“บริษัทคาดปี 2566 จะสามารถล้างขาดทุนสะสมได้ รวมถึงกลับมาจ่ายปันผลได้อีกครั้งในช่วงปี 2567 มั่นใจบริษัทสามารถผลักดันรายได้ปี 2565 อยู่ที่ 1,800-2,000 ล้านบาทตามแผนที่วางไว้” นายรชต กล่าว